tartuNLP/wikipedia-smugri-20251201 huggingface dataset:
Z/VM

z/VM (z / Virtual Machine) on IBM:n kehittämä System z -sarjan suurtietokoneilla suoritettava "hypervisor"-virtualisointiohjelma.
z/VM:n päällä ajetaan muita käyttöjärjestelmiä (vieraita, "vieraskäyttöjärjestelmiä") kuten z/OS, Linux tai VSE. Myös itse z/VM:ä voidaan ajaa itsensä päällä, tarvittaessa useammassakin tasossa. Järjestelmä mahdollistaa tällaisen virtualisoinnin avulla: tarjoamalla jokaiselle isännöimälleen käyttöjärjestelmälle/käyttäjälle oman virtuaalikoneen, joka simuloi oikeaa z-arkkitehtuurin mukaista laitteistoa prosessoreineen, muisteineen sekä I/O-laitteineen. Yksittäisen virtuaalikoneen alaisuudessa tapahtuvat virhetilanteet, esimerkiksi ajettavan vieraskäyttöjärjestelmän kaatuminen, eivät periaatteessa vaikuta muun järjestelmän toimintaan, ja tämän vuoksi z/VM-järjestelmää käytetään paljon muun muassa erilaisten ohjelmistojen joustavaan testaukseen.
Yllä mainittujen vieraskäyttöjärjestelmien lisäksi z/VM-järjestelmässä ajetaan tavallisesti CMS-käyttöjärjestelmää (mistä kirjainyhdistelmä VM/CMS). CMS (Conversational Monitor System) on yhden käyttäjän järjestelmä, joka on z/VM:n oleellinen komponentti. CMS-ympäristöön on aikojen kuluessa tehty lukematon määrä sovelluksia, koska CMS:n ominaisuudet tekevät sovelluksen rakentamisen hyvin helpoksi.
Z/VM esiteltiin virallisesti vuonna 1972 nimellä VM/370. Sittemmin se on esiintynyt myös nimillä VM/XA, VM/SP ja VM/ESA.
Udoran piiri

Udoran piiri (, ) on kunnallinen itsehallintoalue Komin tasavallassa Venäjällä. Vuonna 1929 perustetun piirin pinta-ala on 35 800 neliökilometriä. Asukkaita on 23 100 henkeä (vuonna 2009).
Udoran piiri sijaitsee Komin tasavallan länsiosassa. Pohjoisessa, lännessä ja etelässä se rajoittuu Arkangelin alueeseen, kaakossa Ust-Vymin, idässä Knjažpogostin ja koillisessa Ust-Tsilman piireihin. Pinta-alasta 89 % on metsää (etupäässä kuusi- ja mäntymetsää). Suurimmat joet ovat Mezen ja sen sivujoki Vaška.
Piiriin kuuluvat Blagojevon, Mežduretšenskin ja Usogorskin kaupunkimaiset taajamat (kaupunkikunnat) sekä 12 maalaiskuntaa: Bolšaja Putškoma, Bolšaja Pyssa, Butkan, Glotovo, Jodva, Jortom, Koslan, Tšernutjevo, Tšim, Tšuprovo, Važgort ja Vožski. Hallinnollinen keskus on Koslanin kylä, josta on 270 kilometriä tasavallan pääkaupunkiin Syktyvkariin. 
Seudun kantaväestöä ovat Udoran komit. Vuoden 2002 väestönlaskennan mukaan piirin asukkaista 45,4 % on venäläisiä, 40,9 % komeja, 5,1 % ukrainalaisia ja 1,3 % valkovenäläisiä. 
Talous perustuu metsävarojen hyödyntämiseen.
Paikallislehtenä ilmestyy komin- ja venäjänkielinen "Vyl tujöd" (”Uutta tietä pitkin”).
Udoria.
Venäjän tsaarin arvonimessä kohta "Udorian hallitsija" viittaa Udoriaan, joka on nykyistä Udoran piiriä laajempi alue Itä-Komissa ja Arkangelin alueella Vaškan ja Mezenin jokialueilla.
Keskiolut

Keskiolut on Suomessa käytettävä nimitys keskivahvalle oluelle, jossa on vähintään 2,9, mutta enintään 4,7 tilavuusprosenttia alkoholia. Keskiolut on ollut Suomen suosituin alkoholijuoma siitä lähtien, kun sitä on saanut myydä elintarvikeliikkeissä. Pääosa kotimaisista keskioluista on vaaleita lageroluita, ja suosituimpia merkkejä ovat muun muassa Karhu, Koff, Karjala, Olvi ja Sandels.
Historiaa.
Vuoden 1969 alussa Suomessa voimaan astunut keskiolutlaki antoi oikeuden myydä keskiolutta elintarvikeliikkeissä. Siitä lähtien keskiolut on pysynyt maan suosituimpana alkoholipitoisena juomana.
Vuoden 1969 jälkeenkin jälkeen kunnat saivat päättää, saako keskiolutta myydä kunnan alueella olevissa kaupoissa. Kieltokuntia oli aluksi 90, mutta niiden määrä väheni. Viimeiset kunnat hyväksyivät myynnin vasta 1990-luvun alussa. Viimeisenä kiellosta luopui vuonna 1995 Luodon kunta. Se oli tuolloin ainoa kunta koko Euroopan unionissa, jossa kielto vielä oli.
Vuonna 1980 järjestettiin Keskiolut R-kioskeihin -niminen kampanja, ja huumorimusiikkiyhtye Sleepy Sleepers levytti seuraavana vuonna kappaleen ”Kaljaa kioskeihin” ("Levyraati"-levylle). Tuohon aikaan pidettiin mahdottomana, että keskiolutta voisi ostaa kioskeista. Myöhemmin keskiolut tuli kuitenkin myyntiin kioskeihin.
Vuodesta 1988 vuoteen 1994 veroluokan III-oluen vahvuus oli vähintään 3,8, mutta enintään 4,7 tilavuusprosenttia alkoholia. Laki tunsi myös II-veroluokan oluen, jonka alkoholipitoisuus oli 2,9 ja 3,7 tilavuusprosentin välillä, mutta sellaista ei Suomessa valmistettu.
Alkoholiverolaki tuli voimaan 1994. Tällä lailla kumottiin oluen veroluokat. Sen jälkeen kaikki oluet, joiden alkoholipitoisuus on vähintään 2,9, mutta enintään 4,7 tilavuusprosenttia, ovat olleet lain mukaan keskioluita.
Kritiikkiä.
2000-luvulla on ehdotettu keskioluen palauttamista Alkoon. Alkoholilla on vaikutusta valtaosaan työikäisten kuolemista ja henkirikoksista. Alkoholismin on todettu lähtevän usein liikkeelle päivittäisestä keskioluen käytöstä. Tutkimuksen mukaan vuosittain noin 350 suomalaista välttyisi alkoholin aiheuttamalta ennenaikaiselta kuolemalta. Liikenteessä taas kuolee vuosittain noin 300 suomalaista.
Ruotsi.
Ruotsissa otettiin IIB-tyypin olut eli "mellanöl" myyntiin ruokakaupoissa ennen Suomea 1. lokakuuta 1965, ja se poistettiin 1. heinäkuuta 1977 alkoholihaittojen vuoksi. Mellanölin alkoholipitoisuus sai vaihdella välillä 3,6–4,5 painoprosenttia. Samanvahvuinen juoma otettiin käyttöön ravintoloissa ja viinakaupoissa 1. heinäkuuta 1992 merkinnällä veroluokka III, ja siitä käytettiin nimitystä ”öl av mellanölstyp” (keskioluttyyppinen olut). Veroluokka on poistettu 1. tammikuuta 1998.
Kartusiaani

Kartusiaani () on kissarotu. Se on vanha ranskalainen alkuperäisrotu, joka tunnetaan ainakin 1500-luvulta alkaen. Kantamuodoltaan lyhytkarvainen kartusiaani on väriltään aina sininen. Luonteeltaan kartusiaanit ovat rauhallisia ja seurallisia. 
Ulkonäkö.
Kartusiaanilla on kaksikerroksinen turkki, jonka kerrokset eli pohjavilla ja päällyskarva ovat samanpituiset. Kartusiaani on lihaksikas ja kookas kissa. Urokset ovat huomattavasti suurempia kuin naaraat. Uroksen paino on tavallisesti noin 5–8 kg ja naaraan noin 4–5 kg. Yksilöt kehittyvät hitaasti ja ovat lyhytikäisiä. Uros on täysin kehittynyt vasta 4–5-vuotiaana, naaras 2–3-vuotiaana. Ne elävät 12-14 vuotta. 
Historia.
Ensimmäiset maininnat kartusiaaneista ovat 1500-luvulta. Ne kulkeutuivat Ranskaan noin 400–500 vuotta sitten Aasiasta ristiretkeläisten mukana. Ranskankielinen nimitys "Chartreux" tuli 1600-luvun aikana. Luonnontieteilijät Linnaeus ja Buffon antoivat sille latinankielisen nimen ("Felis catus coeruleus", "sininen kissa") erotuksena tavallisesta kotikissasta ("Felis catus domesticus"). Vaikka kartusiaanit tunnettiin ranskalaisina kissoina, niitä pidettiin tavallisen kansan kissoina. Niitä arvostettiin tuohon aikaan varsinkin nahkansa ja lihansa takia ja rotan pyydystäjinä.
Kartusiaani on tullut yleisemmäksi kasvatuksen laajennuttua. Ensimmäisen maailmansodan jälkeen ranskalaiset kissankasvattajat kiinnostuivat vanhan kissarodun säilyttämisestä. Toisen maailmansodan jälkeen ei kartusiaanien luonnonkantoja enää ollut, ja siitä asti yksilöitä on saanut vain kasvattajilta. Kartusiaanit ovat vieläkin melko harvinaisia ympäri maailmaa, myös Ranskassa. Suomessa oli kartusiaanin nimellä kissoja 1960–1970-luvuilla. Kun FiFe (Fédération Internationale Féline) 1977 uudelleen eriytti kartusiaanin ja sinisen britin standardin, katosivat kartusiaanit Suomesta. Vuonna 1999 tuotiin Suomeen ensimmäinen kartusiaani yli 20 vuoden tauon jälkeen.
Luonne.
Kartusiaanit ovat muihin rotuihin verrattuna hyvin hiljaisia. Ne ovat muutenkin säyseitä, lapsiystävällisiä ja sopeutuvia. Kartusiaanit monien kissojen tapaan pitävät toistuvasta päivärytmistä, eivätkä kovin isoista muutoksista. Kartusiaanit ovat hyvin "koiramaisia" kiintymykseltään ja käytökseltään. Ne oppivat nimensä yleensä kohtalaisen nopeasti ja tulevat luokse kutsusta.
Kevon Pierre

Kevon Pierre (s. 30. maaliskuuta 1982 Trinidad ja Tobago) on trinidadtobagolainen pikajuoksija.
Pierre osallistui Helsingin MM-kisoihin 2005, joissa hän karsiutui 200 metrin juoksun alkuerissä. Hän oli mukana Tridad ja Tobagon 4 x 100 metrin viestijuoksujoukkueessa, joka voitti kisoissa MM-hopeaa. Hän karsiutui Kansainyhteisön kisoissa 2006 200 metrin välierissä.
Kanal 2

Kanal 2 () on virolainen televisiokanava, jonka omistaa Eesti Meedia. Kanavan ensimmäinen lähetys esitettiin 1. lokakuuta 1993.
Norjalainen Schibsted-mediakonserni tuli Kanal 2:n osakkeenomistajaksi vuonna 1995 ja konserni hankki kanavan kokonaan omistukseensa vuonna 2001. Schibsted omisti Kanal 2:n holding-yhtiönsä Eesti Meedian kautta, jonka yhtiön toimiva virolainen johto ja liikemies Margus Linnamäe ostivat Schibstediltä syksyllä 2013.
Historiaa.
Kanava aloitti lähetyksensä 1. lokakuuta 1993. Ensimmäisenä ohjelmana nähtiin virolainen animaatioelokuva Kapsapea (Kaalinpää). Alkuvaiheessa kanava lähetti vain viikonloppuisin. Ympärivuorokautiset lähetykset alkoivat saman vuoden joulukuun 17. päivänä.
Karoliina

Karoliina on naisen etunimi. Nimi on muodostettu latinalaisesta miehennimestä Carolus, joka on germaanisen Karl-nimen latinalainen vastine ja josta on johdettu myös naisennimi Carola. Toukokuuhun 2025 mennessä Digi- ja väestötietoviraston tietojen mukaan Karoliina-nimen on Suomessa saanut 35 273 henkilöä, joista yli puolet on syntynyt vuosina 1980–1999. Muodossa Karolina nimi on annettu 4 468 ja muodossa Carolina noin 2 660 henkilölle. Vuosina 1990–1999 Karoliina oli Suomen kuudenneksi suosituin naisten nimi. Usein Karoliina-nimisten lempinimi voi olla esimerkiksi Karo, Karkki, Kartsi, Kartsis, Kartsa jne.
Suomalaisesti kirjoitetusta Karoliinasta on kansainvälisesti monia muotoja, muun muassa Karolina, Carolina, Caroline ja Carola.
ADB (tietotekniikka)

ADB (lyhenne sanoista "Apple Desktop Bus") on Apple Computerin kehittämä tietokoneen sarjaliitäntäportti, jota käytettiin lähinnä Macintosh-tietokoneissa oheislaitteiden kytkemiseen. Apple lopetti ADB-porttia käyttävien laitteiden valmistamisen vuonna 1999. ADB käyttää mini-DIN -liitäntää.
Historia.
Steve Wozniak kehitti ADB:n vuonna 1986. Ensimmäinen ADB-liitäntää käyttävä laite oli syyskuussa 1986 julkaistu Apple IIgs. Macintosh II- ja Macintosh SE -malleista alkaen ADB oli Macintoshien vakiovarusteena vuoteen 1998 saakka, jolloin USB-liitännällä varustettu iMac-sarja julkaistiin. ADB:tä käytettiin myös viimeisissä NeXT-tietokoneissa. Nykyään ADB-liitäntä ei ole enää käytössä, mutta vielä helmikuussa 2005 valmistetut PowerBook- ja iBook-tietokoneet käyttivät ADB-väylää sisäisesti näppäimistön ja kosketuslevyn ja järjestelmän väliseen viestintään.
Orffit

Orffit (aiemmin Tohtori Orff &amp; Herra Dalcroze) on suomalainen lastenmusiikkiyhtye. Se aloitti toimintansa vuonna 1996. Yhtyeessä kitaraa soittaa ja laulaa Kimmo Ojala, puhallinsoittimia Matti Pollari ja rumpuja Hannu Sepponen. He ovat myös tehneet "Pikku Kakkosen" jaksoja sarjassa "Laulujen osto- ja myyntiliike".
Nathaniel McKinney

Nathaniel McKinney (s. 19. tammikuuta 1982 Nassau, Bahama) on bahamalainen 400 metrin juoksija.
McKinney on edustanut Bahamaa lähinnä 4 x 400 metrin viestijuoksussa. Pariisin MM-kisoissa 2003 Bahama sijoittui viestissä Yhdysvaltain dopingista johtuneen hylkäyksen jälkeen kolmanneksi, Ateenan olympialaisissa 2004 kuudenneksi ja Helsingin MM-kisoissa 2005 toiseksi. Berliinin MM-kisoissa 2009 hän osallistui 200 metrille, mutta karsiutui jo alkuerissä.
Kymotrypsiini

Kymotrypsiini on yksi haiman erittämistä ruoansulatusentsyymeistä, ja sen tehtävä on pilkkoa ravinnon valkuaisaineita lyhyemmiksi aminohappoketjuiksi. Kymotrypsiini erittyy haimasta inaktiivisena kymotrypsinogeenina. Näin varmistetaan, ettei se hajota elimistön omia proteiineja ennen kuljetusta ohutsuoleen, joka on sen varsinainen vaikutuspaikka. Kymotrypsinogeenin muuttaa aktiiviseen muotoon haiman erittämä trypsiini, joka sekin kuuluu valkuaisaineita pilkkoviin ruuansulatusentsyymeihin.
Kymotrypsiinin entsyyminumero on EC 3.4.21.1 ja CAS-numero 9004-07-3.
Kymotrypsiinin rakenne.
Kymotrypsiiniä koodaavan geenin ensimmäinen synteesituote on kymotrypsinogeeni. Se on kymotrypsiinin ei-aktiivinen muoto, ja se on 245 aminohapon yksiketjuinen polypeptidi. Siinä on viisi rikkisiltaa, jotka muodostuvat kymmenen kysteiini-aminohapon välille. Kymotrypsinogeeni muuttuu formula_1-kymotrypsiiniksi ja lopulta formula_2-kymotrypsiiniksi. Tällöin aminohapot 14–15 ja 147–148 poistetaan sekä trypsiinin että polypeptidiketjun itsensä katalysoimana. Aktiivinen kymotrypsiini koostuu siis kolmesta erillisestä polypeptidiketjusta, ja rakenteen pitää yhtenäisenä viisi rikkisiltaa. Kymotrypsiinin aktiivinen kohta on asparagiinihappo numero 102, histidiini 57 ja seriini 195, joista erityisesti histidiini ja seriini ovat tärkeitä katalyysin kannalta.
Ami Lovén

Ami Lovén, oik. Carl Armas August Lovén (26. elokuuta 1922 Hanko – 19. elokuuta 1982 Espoo) oli suomalainen iskelmälaulaja. Hän levytti vuosina 1953-1975 kolmisenkymmentä soolokappaletta, esim. Toivo Kärjen-Reino Helismaan "Karjalaa muistellessa". Hän oli mukana myös kahdessa suomalaisessa elokuvassa. Hän toimi 1950-luvun alussa Rallinelosissa sekä vuosina 1970–1982 Kipparikvartetissa Kauko Käyhkön sijaisena. Lovén toimi myös Veikko Huuskosen yhtyeessä ja lauloi Reijo Kallion kanssa. Hän levytti myös kymmenkunta kappaletta nimimerkillä Antti Rautu, esim. Kärjen-Helismaan "Huomenillalla uudelleen".
Lovén on haudattu Hietaniemen hautausmaalle Helsinkiin.
Aleen Bailey

Aleen Bailey (s. 25. marraskuuta 1980 Saint Mary, Jamaika) on jamaikalainen pikajuoksija.
Bailey oli mukana Jamaikan viestijoukkueessa, joka voitti nuorten MM-kisoissa 1998 pronssia 4 x 100 metrin viestijuoksussa. Hän oli mukana voittamassa MM-pronssia viestissä Sevillan MM-kisoissa 1999. Edmontonin MM-kisoissa 2001 hän karsiutui 200 metrin juoksun alkuerissä. Pariisin MM-kisoissa 2003 hän oli 100 metrin juoksussa kuudes ajalla 11,07. 200 metrillä hän keskeytti juoksunsa toisissa alkuerissä. Hän voitti samana vuonna NCAA-mestaruudet 100 ja 200 metrillä.
Ateenan olympialaisissa 2004 Bailey juoksi 100 metrillä viidenneksi ajalla 11,05 ja 200 metrillä neljänneksi ajalla 22,42. Viestissä Jamaika voitti olympiakultaa. Kauden lopussa hän sijoittui 100 metrillä toiseksi ja 200 metrillä kolmanneksi. Helsingin MM-kisoissa 2005 hän karsiutui 100 metrin henkilökohtaisessa kilpailussa välierissä, mutta viestissä Jamaika ylsi MM-hopealle. Osakan MM-kilpailuissa 2007 Bailey sijoittui 200 metrillä kuudenneksi ajalla 22,72. Berliinin MM-kilpailuissa 2009 hän oli sadalla metrillä kahdeksas ja juoksi kolmannen osuuden Jamaikan joukkueessa, joka voitti pikaviestin maailmanmestaruuden ajalla 42,06.
Istanbulin sisäratojen MM-kilpailuissa 2012 Bailey sijoittui 60 metrillä seitsemänneksi ajalla 7,24.
Meine Lieder

Meine Lieder on Udo Jürgensin vuonna 1974 julkaistu albumi. 
Kappaleet.
A-Seite
 B-Seite
Lähteet.
LP-levy Ariola 88399 T
Aiheesta muualla.
Udo Jürgensin fanisivu
Daniel Brühl

Daniel Brühl (oik. Daniel César Martín Brühl González Domingo, s. 16. kesäkuuta 1978) on saksalainen näyttelijä. 
Ura.
Hän aloitti näyttelemisen jo nuorena. Kansainvälisen läpimurron Brühl teki Alex Kernerin roolissa elokuvassa "Goodbye Lenin" (2003). Hän voitti roolistaan lukuisia palkintoja, muun muassa European Film Awardin parhaana miesnäyttelijänä. Seuraavana vuonna hän teki debyyttinsä englanninkielisessä elokuvassa "Ladies in Lavender", jossa näytteli mm. englantilaiset näyttelijälegendat Judi Dench ja Maggie Smith. Samana vuonna hän sai myös runsaasti kehuja roolistaan elokuvassa "Was nützt die Liebe in Gedanken" (2004). Sen jälkeen hän on näytellyt niin ranskalaisissa ("Päivä ilman sotaa", 2005) espanjalaisissa ("Salvador", 2006) kuin englanninkielisissäkin elokuvissa. ("Medusan sinetti", 2007). Hän näytteli F1-kuljettaja Niki Laudaa Ron Howardin ohjaamassa vuoden 2013 elokuvassa "Rush".
Yksityiselämä.
Brühl syntyi Barcelonassa Espanjassa, ja hänen isänsä on saksalainen dokumenttielokuvien ohjaaja Hanno Brühl ja äitinsä katalonialainen professori. Pian syntymänsä jälkeen perhe muutti Kölniin Saksaan, jossa hän kasvoi. Hän kasvoi täysin kaksikielisessä perheessä ja puhuu sen takia sekä saksaa että espanjaa, sen lisäksi hän osaa puhua katalaania, englantia ja ranskaa. Hänelle syntyi tyttöystävänsä kanssa ensimmäinen lapsi lokakuussa 2016.
Joensuun keskuskenttä

Joensuun keskuskenttä on urheilukenttä, joka sijaitsee Joensuun keskustan tuntumassa ja on osa Mehtimäen urheilukeskusta. Se on Kakkosessa pelaavan jalkapalloseura Jipon kotikenttä. Siellä on järjestetty yleisurheilun Eliittikisat vuodesta 2008 lähtien.
Kenttä valmistui 1934. Sille vaihtoehtoisia paikkoja oli mm. Hasanniemi ja Ilosaari. Kentän viereinen ravirata oli valmistunut jo aikaisemmin. Keskuskenttä sai ensimmäisen kestopinnoitteen vuoden 1972 Kalevan kisoihin, ja samalla valmistuivat kenttää ympäröivät pengerkatsomot. Keskusurheilukentän viimeinen peruskorjaus valmistui Kalevan kisoihin 2022.
Keskuskenttä on Joensuu-areenan, jäähallin ja uimahalli Vesikon välittömässä tuntumassa; näiden rakennusten huoltotilat ovat keskuskentän urheilijoiden käytössä.
Katsomo.
Vanha, 1940-luvulla valmistunut katsomo purettiin elokuussa 2001 ja sen tilalle rakennettiin väliaikainen 500 hengen katettu pääkatsomo. Sen lisäksi aurinkokatsomossa on noin 1 500 paikkaa. Vuoden 2012 huhtikuussa Joensuun kaupunginhallitus päätti hyväksyä uuden pääkatsomon rakennussuunnitelman. Katsomon rakennutti Joensuun Katajan yleisurheilun tukisäätiö Joensuun kaupungin useiden isojen ja kalliiden hankkeiden takia. 
Uusi katettu katsomo valmistui 2013. Sen korkeus on 15 metriä ja leveys 56 metriä, istumapaikkoja on 1 532. Suunnittelija on Markku Korjonen.
Yleisöennätys.
Jippo:n jalkapallo-otteluiden katsojaennätys tehtiin 12. heinäkuuta 2007 Tampere Unitedia vastaan pelatussa Suomen Cupin 7. kierroksen ottelussa, jota seurasi 1 827 katsojaa.
Mehtimäen kaikkien aikojen suurin tapahtuma oli vuoden 1972 Kalevan kisat, joissa kolmena päivänä oli yhteensä 30 500 maksanutta katsojaa.
Erillisyysteesi

Erillisyysteesi on oikeuspositivismiksi kutsutun oikeustieteen- ja filosofian suuntauksen yksi tärkeimmistä perusoletuksista, jonka mukaan on mahdollista tehdä oikeudellinen ratkaisu oikeusjärjestyksessä konkreettisessa tapauksessa ottamatta kantaa siihen, miten ratkaisu pitäisi tehdä tapausta arvioitaessa moraalisesti, poliittisesti, taloudellisesti tai muuten oikeusnormeihin nähden ulkoisesti. 
Laki- ja oikeuspositivismin erillisyysteesi on kehitetty abstrahoimalla modernien oikeudellisten käytäntöjen ja valikoitujen tieteellisten sitoumusten pohjalta menetelmällinen ideaali siitä, millä edellytyksillä juridinen tieto voi olla rationaalista. Lakipositivistien mukaan oikeusjärjestyksen sisällöstä, johon liittyy ulkoisesti havaittava pakottavuus, voidaan saada kokemusperäistä ja objektiivisesti varmaa tietoa.
Bordetella

Bordetella on bakteerien suku, joka kuuluu proteobakteerien pääjaksoon. "Bordetella"-bakteerit ovat pienikokoisia (0,2–0,7 µm) ja gramnegatiivisia kokkobasilleja. "Bordetella"-bakteereja voidaan lääketieteellisessä diagnostiikassa viljellä kasvualustoilla, mutta niiden kasvuolosuhteet ovat poikkeukselliset.
Vain kolme "Bordetella"-suvun bakteeria aiheuttaa sairauksia ihmisille: "B. pertussis" aiheuttaa hinkuyskää, "B. parapertussis" hengitystieinfektioita ja "B. bronchiseptica" keuhkoputkentulehdusta; viimeinen tunnetaan kuitenkin yleisemmin koirien kennelyskän aiheuttajana.
Työntövoima

Työntövoima on kappaleen liikettä muuttava tai ylläpitävä voima. Propulsio tarkoittaa teknistä järjestelmää, jolla tuotetaan työntövoimaa. Propulsiota saatetaan käyttää myös suoraan työntövoiman synonyyminä.
Työntövoiman tuottaminen.
Avaruudessa (tyhjiö) työntövoimaa voidaan tuottaa toistaiseksi vain kemiallisilla rakettimoottoreilla ja ionimoottoreilla.
Ilmakehässä lentokone tuottaa työntövoimansa joko rakettimoottorilla, suihkumoottorilla tai jonkin moottorin (mäntämoottori, kaasuturbiini, sähkömoottori) pyörittämällä potkurilla.
Laivojen ja sukellusveneiden työntövoiman tuotanto perustuu joko purjeisiin tai potkureihin, siipirattaisiin, vesisuihkuihin tai airoihin.
Työntovoimaa tuottavia menetelmiä kutsutaan tekniikassa propulsiojärjestelmiksi.
Raketin työntövoima.
Raketin työntövoima perustuu ampuma-aseen rekyylin tavoin voiman ja vastavoiman lakiin. Raketista purkautuva kaasusuihku aiheuttaa rakettiin yhtä suuren, mutta vastakkaissuuntaisen, voiman kuin on tarvittu kaasusuihkun kiihdyttämiseen suihkunopeuteen. Raketin työntövoima riippuu siten suoraan raketista ulos purkautuvan suihkun saamasta liikemäärästä rakettiin nähden ja se voidaan laskea massavirrasta ja suihkunopeudesta seuraavasti:
formula_1
missä:
Rakettiyhtälö kuvaa raketin liikkeen muutoksen.
AdventureQuest

AdventureQuest on internetissä pelattava yhden pelaajan tietokoneroolipeli, joka julkaistiin vuonna 2002. Pelin on kehittänyt ja julkaissut Artix Entertainment. Peli on toteutettu flashillä ja sisältää anime-tyylistä grafiikkaa. Peliä voi pelata ilmaiseksi, mutta sen lisätoiminnot ovat maksullisia. Vuoden 2005 lopussa pelillä oli kymmenen miljoonaa pelaajaa. 
Useat Artix Entertainmentin kehittämistä peleistä ovat yhteneväisiä "AdventureQuestin" kanssa. "Dragonfable" (2006) sijoittuu aikaan viisi vuotta ennen "Adventure Questia", ja siinä on myös osittain samoja henkilöhahmoja. "MechQuest" (2007) taas sijoittuu 5 000 vuotta aikaisempaan ajanjaksoon. "MechQuest" kuitenkin eroaa hieman kahdesta aiemmasta, sillä siinä teknologia on etusijalla. "AdventureQuest Worlds" (2008) mahdollistaa moninpelin.
Pelaaminen.
Pelin alussa luodaan hahmo, joka on aluksi joko taistelija ("fighter"), taikuri ("mage") tai varas ("rogue"). Myöhemmin taitoja voi parannella, ja hahmo voi kehittyä esimerkiksi varkaasta ninjaksi tai taistelijasta ritariksi ("knight"). Pääluokkien lisäksi pelissä on myös erikoishahmoluokkia. Pelissä suoritetaan tehtäviä ja nostetaan hahmon tasoa. Kokemuspisteitä kertyy vihollisten kukistamisesta, ja myös useat esineet korottavat pelaajan kykyjä, kuten hyökkäys- tai puolustusvoimaa. 
Tietyllä tasolla voi oppia käyttämään aina tiettyjä aseita. Aseiden lisäksi pelissä voi hankkia suojia ja kilpiä. Pelissä voi myös ostaa lemmikin, joka auttaa pelaajaa taisteluissa. 
Kaikilla pelin esineillä ja vihollisilla on omat elementtinsä, joihin kuuluvat valo, pimeys, vesi, tuli, sähkö, maa, tuuli, jää ja "void". Jos vastustajan elementti on tuli, häntä vastaan ei kannata käyttää tuliasetta – pikemminkin tulen vastakohtaa, jääasetta. Jokaiselle elementille on oma klaaninsa, joista pelaaja voi liittyä haluamaansa. Klaanit voivat ostaa aseita, panssareita ja muita tavaroita omaan klaanikauppaansa, johon pääsevät vain kyseisen klaanin jäsenet. Klaania voi tukea "tokeneilla", maksuvälineillä, ja klaanin rakennusta voi korjata.
Crédit Agricole (pyöräilytalli)

Crédit Agricole (UCI-tunnus C.A) oli ranskalainen maantiepyöräilyn ammattilaistalli. Vuoteen 1998 saakka talli tunnettiin nimellä GAN. Tallin päällikkönä toimi Roger Legeay ja pääsponsorina Ranskan ja Euroopan suurompiin kuuluva pankkiryhmittymä Crédit Agricole SA. Talli osallistui UCI ProTour -sarjaan vuodesta 2005.
Talli joutui lopettamaan toimintansa kauden 2008 jälkeen, koska se ei onnistunut löytämään uutta sponsoria tukemaan toimintaansa.
Historia.
Crédit Agricole jatkoi Roger Legeayn 1980-luvun lopulla ja 1990-luvun alussa toimineen GAN-tallin perintöä. Tuohon aikaan tallissa ajanut Greg LeMond voitti vuoden 1990 Ranskan ympäriajon kolmannen kerran. 
LeMondin jätettyä tallin Crédit Agricole hankki hänen tilalleen britannialaisen ratapyöräilijänä tunnetun Chris Boardmanin, joka voittikin Ranskan ympäriajon prologit vuosina 1996 ja 1998. Australialainen Stuart O'Grady liittyi talliin 1990-luvun puolivälissä. O'Grady voitti useita etappeja Ranskan ympäriajossa ja oli lähellä voittaa pistekilpailun vuonna 2000. O'Grady piti vuoden 2000 Ranskan ympäriajossa hallussaan myös kokonaiskilpailun johtajan keltaista paitaa. Saksalainen Jens Voigt ajoi tallissa vuoteen 2003. Voigt voitti yhden etapin vuoden 2000 Ranskan ympäriajossa ja ajoi yhden päivän johtajan keltaisessa paidassa.
Kausina 2000 ja 2001 yhdysvaltalaiset Bobby Julich ja Jonathan Vaughters ajoivat tallissa. Tämän myötä tallissa oli eniten englantia puhuvia ajajia. Talli voitti vuoden 2001 Ranskan ympäriajon joukkueaika-ajon. Sekä Julich, että Vauhgters jättivät tallin kauden 2001 lopussa.
Thor Hushovd nousi tallin tunnetuimmaksi kiriajajaksi kaudella 2003. Kauden lopussa Stuart O'Grady siirtyi Cofidis-talliin ja Jens Voigt CSC-talliin.
Kausi 2005 oli tallille kohtuullisen menestyksekäs. Pietro Caucchioli sijoittui 10 parhaan ajajan joukkoon Italian ympäriajossa ja Christophe Le Mével voitti 16. etapin. Ranskan ympäriajossa Christophe Moreau oli parhaiten sijoittunut ranskalainen (11.) ja Thor Hushovd voitti pistekilpailun. 
Kaudella 2006 Crédit Agricole voitti Puolassa ajettavan etappikilpailun Tour de Polognen joukkuekilpailun. Thor Hushovd voitti kaksi etappia Ranskan ympäriajossa. Lisäksi hän voitti Gent-Wevelgem -klassikkokilpailun sekä yhden etapin Espanjan ympäriajossa.
Tallin sponsori Crédit Agricole -pankkiyhtymä ilmoitti kesäkuussa 2007, että se lopettaa tallin tukemisen kauden 2008 jälkeen. Pitkästä varoitusajasta huolimatta tallin johtaja Legeay ei onnistunut löytämään tallille uutta sponsoria elokuuhun 2008 mennessä, jonka hän oli asettanut takarajaksi. Yhden pitkäikäisimmän ammattilaistallin tie tuli päätökseensä 12. lokakuuta 2008 ajetussa ProTour-tason Pariisi-Tours -kilpailussa, joka jäi tallin viimeiseksi kilpailuksi.
Markku Lumio

Markku Mikael Lumio (s. 26. huhtikuuta 1960 Jämsä) toimi Vaasan kaupunginjohtajana vuosina 2001–2011. Hän toimi Kauhavan kaupunginjohtajana vuosina 2015–2022. Hän on toiminut Kaskisten kaupunginjohtajana vuodesta 2022 alkaen. Hän opiskeli oikeustieteen kandidaatiksi Helsingin yliopistossa vuosina 1978–1983. Aiemmin hän toimi Kokoomuksen riveissä Jyväskylän kunnallispolitiikassa, muun muassa kaupunginhallituksen puheenjohtajana vuosina 1997–1999. Vuosina 2011–2012 Lumio oli Vaasan yliopiston yhteiskuntasuhteiden kehittämispäällikkönä.
Lumion Vaasan kaupunginjohtajakaudelle ajoittuivat Vaasan asuntomessut vuonna 2008. Toimiessaan Vaasan kaupunginjohtajana Lumio hyväksyi laskuja, joissa hän oli itse hyödykkeen vastaanottajana. Lumiota epäiltiin virkavelvollisuuden rikkomisesta. Lumio kiisti laittomuudet. Lumio ei saanut syytettä virkavelvollisuuden rikkomisesta, vaikka kihlakunnansyyttäjä Peter Levlinin mukaan Lumio oli todennäköisin syin syyllistynyt tekoon.
Lumio ilmoitti 1. helmikuuta 2011 jättävänsä Vaasan kaupunginjohtajan tehtävänsä luottamuspulan takia. Lumio valittiin 10. marraskuuta 2014 Kauhavan kaupunginjohtajaksi. Hän voitti istuvan kaupunginjohtajan Harri Mattilan äänin 33–10.
Kesäkuussa 2022 Lumio irtisanoutui Kauhavan kaupunginjohtajan tehtävästä. Kauhava oli perustanut tilapäisen valiokunnan selvittämään Lumion mahdollista irtisanomista tai siirtämistä muihin tehtäviin, koska tätä epäiltiin naisiin kohdistuneesta häirinnästä. Kunta maksoi Lumiolle erokorvauksena puolen vuoden palkan.
Syyskuussa 2022 Lumio valittiin Kaskisten väliaikaiseksi ja marraskuussa viralliseksi kaupunginjohtajaksi.
Ambrose Bierce

Ambrose Gwinnett Bierce (1842 Meigsin piirikunta, Ohio, Yhdysvallat – 1914? Meksiko) oli yhdysvaltalainen journalisti ja kirjailija Hänen omintakeinen sarkastinen kirjoitustyylinsä tuotti hänelle lempinimen Katkera Bierce ("Bitter Bierce"). Biercen tunnetuimpiin teoksiin kuuluu kirja "Saatanan sanakirja" (). Bierce katosi jäljettömiin vuonna 1914 Meksikossa raportoidessaan maan sisällissodasta Pancho Villan joukoissa.
Jack Charlton

John 'Jack' Charlton (8. toukokuuta 1935 Ashington, Northumberland – 10. heinäkuuta 2020 Northumberland) oli englantilainen jalkapalloilija ja valmentaja. Pelaaja-aikanaan hän oli pelipaikaltaan keskuspuolustaja.
Jalkapalloilija Bobby Charlton on Jackin pikkuveli.
Ura pelaajana.
Koko pelaajauransa Leedsia edustanut Charlton oli voittamassa maailmanmestaruutta Englannin maajoukkueen mukana vuoden 1966 MM-kisoista. Charlton kuului myös Englannin joukkueeseen vuoden 1970 MM-kisoissa. Vuosien 1952–1973 välillä 629 ottelua Leedsin paidassa pelannut Charlton oli joukkueen mukana voittamassa liigamestaruutta kaudella 1968–1969, FA Cupia vuonna 1972, liigacupia 1968 ja FA Charity Shieldia vuonna 1969. 35 ottelua maajoukkueessakin pelannut Charlton lopetti pelaajauransa vuonna 1973.
Ura valmentajana.
Pian pelaajauransa lopettamisen jälkeen hän siirtyi Middlesbroughin valmentajaksi. Middlesbroughissa hänet valittiin "vuoden valmentajaksi". Vuoteen 1977 saakka Middlesbroughia valmentanut Charlton valmensi vielä Sheffield Wednesdayta, Middlesbroughia vähän aikaa ja Newcastlea ennen kuin siirtyi Irlannin maajoukkueen päävalmentajaksi vuonna 1986.
Charlton valmensi Irlannin maajoukkuetta yhdeksän vuoden ajan. Charltonin johdolla Irlanti eteni vuoden 1988 EM-kisoihin, MM-kisoihin 1990, joissa Irlanti selvisi puolivälieriin saakka ja MM-kisoihin 1994. Uransa valmentajana Charlton lopetti Anfieldilla EM-karsinnoissa vuonna 1996 tappio-ottelussa Alankomaita vastaan.
Kuolema.
Charlton kuoli 85-vuotiaana pitkäaikaiseen sairauteen kotonaan Northumberlandissa 10. heinäkuuta 2020.
Itse (albumi)

Itse on dark metal -yhtye Ajattaran vuonna 2001 julkaistu esikoisalbumi.
Kappaleet.
Kaikki kappaleet säveltänyt ja sanoittanut Pasi Koskinen.
Kuolema (albumi)

Kuolema on dark metal -yhtye Ajattaran toinen studioalbumi, joka julkaistiin 24. maaliskuuta 2003. Se ylsi ensimmäisellä listaviikollaan Suomen virallisen listan sijalle 18.
Kappaleet.
Kaikki kappaleet on kirjoittanut Pasi Koskinen.
Maria Reiche

Maria Reiche (15. toukokuuta 1903 Dresden – 8. kesäkuuta 1998 Lima Peru) oli saksalaissyntyinen matemaatikko ja arkeologi, joka tunnetaan Perussa sijaitsevien Nazcan maapiirrosten yhteydessä tekemästään tutkimuksesta. 
Maria Reiche opiskeli matematiikkaa, maantiedettä ja kieliä Dresdenin teknillisessä yliopistossa. Vuonna 1932 hän aloitti työuransa toimimalla Saksan Cuscon-konsulin lastenhoitajana ja opettajana. Vuonna 1934 hän sai käteensä kuolion ja hänen sormiaan jouduttiin amputoimaan. Samana vuonna hänestä tuli opettaja Limassa, lisäksi hän teki tieteellisiä käännöksiä. Toisen maailmansodan puhjetessa hän päätti olla palaamatta Saksaan.
Vuonna 1940 hänestä tuli yhdysvaltalaisen arkeologin Paul Kosokin avustaja. Kosok oli löytänyt Nazcan alueen maapiirrokset, ja hän ryhtyi kartoittamaan piirroksia vuonna 1946. Reiche jatkoi aiheen tutkimista sen jälkeen kun Kosok lopetti tutkimuksensa vuonna 1948.
Reiche päätteli, että piirrosten tekijät olivat käyttäneet niitä aurinkokalenterina ja observatoriona. Viivat voi erottaa selvästi vain ylhäältäpäin. Reiche onnistui saamaan Perun ilmavoimat mukaan tutkimukseensa, jotta viivoja voitiin katsoa ylhäältä. Reiche asui enimmäkseen yksin kotonaan Nazcassa. Reiche kuvaa teoriansa teoksessaan "The Mystery of the Desert". Kirjasta saamansa tulot hän käytti kampanjaan aavikon säilyttämisen puolesta ja vartijoiden ja avustajien palkkaamiseen.
Nazcan alue sijaitsee lähellä koko Amerikan mantereen kattavaa suurta tieverkostoa, Pan-American valtatietä, ja Reiche halusi suojella alueen alati kasvavalta liikenteeltä. Hän käytti suurimman osan omaisuudestaan tämän tavoitteen saavuttamiseksi. Reichen onnistui saada Perun hallitus rajoittamaan pääsyä alueelle. Alueen lähettyville pystytettiin näköalatorni. Unesco hyväksyi alueen maailmanperintökohteeksi vuonna 1995.
Reichen terveys heikkeni vuosien varrella. Hän joutui pyörätuoliin, kärsi iho-oireista ja menetti näkönsä. Viimeisinä elinvuosinaan hän kärsi myös Parkinsonin taudista.
Maria Reiche kuoli munasarjasyöpään 8. kesäkuuta 1998 Perun ilmavoimien sotilassairaalassa Limassa. Hänet haudattiin virallisin kunnianosoituksin Nazcan alueen läheisyyteen. Hänen kotinsa on nykyään museona, jossa on hänestä ja hänen työstään kertova näyttely. Reichea ja hänen työtään kunnioitetaan myös pitämällä luentoja, joissa esitellään aluetta sekä aiheeseen liittyvää uutta tieteellistä tutkimusta.
Kunnian päivät 1983–1986

Kunnian päivät 1983–1986 on vuonna 2006 julkaistu Dingon kokoelmalevy.
Kokoelma on kaikkien aikojen laajin Dingon kokoelma-albumi ja sisältää kolme CD-levyä sekä yhden DVD:n, joka on julkaistu aiemmin nimellä "Dingomania". 
Kokoelma sisältää Dingon kaikki 1980-luvulla julkaistut kappaleet. Lisäksi se sisältää ennenjulkaisematonta materiaalia, kuten demokappaleita yhtyeen alkuajoilta 1982–1983. 
Kokoelmalevyn kansiliite sisältää Tero Alangon toimittaman Dingon historiikin. Historiikki käsittelee yhtyeen 1980-luvun uraa.
Kappalelistaus.
DVD.
Kaivorock -84 (Yle TV1, Ohjaaja Heikki Harma)
Tavastia Klubi -84 (Ohjaaja Hannu Merivirta)*
Porin Puuvillatehdas -85 (Ohjaaja Hannu Merivirta)
Extra:
Dingomania
Toisin kuin julkaisun takakannessa lukee, DVD ei sisällä Matti Hämäläisen toimittamaa dokumenttia "Dingo ja Levottomat tuhkimot". Osia dokumentista on nähtävillä osiossa "Dingo ja Lontoo".
Muusikot.
Kappaleilla 13–17 soittavat Pertti Neumann (laulu/basso), Jonttu Virta (kitara), Juha Seittonen (rummut) ja Juha Unkila (saksofoni).
Janez Potočnik

Janez Potočnik (ääntäminen ) (s. 22. maaliskuuta 1958) on slovenialainen poliitikko. Hän oli Euroopan komission jäsen vuosina 2004–2014. Barroson ensimmäisessä komissiossa (2004–2009) hän vastasi tieteestä ja tutkimuksesta ja toisessa komissiossa (2010–2014) ympäristöstä.
Vuosina 1984–1987 Potočnik työskenteli apulaisjohtajana ja vuosina 1993–2001 johtajana Institute of Macroeconomic Analysis and Developmentissa Ljubljanassa. Vuonna 1993 hän suoritti filosofian tohtorin tutkinnon taloustieteessä Ljubljanan yliopistossa. Hän oli Slovenian pääministerin neuvonantaja 2001–2002 ja Eurooppa-asiain ministeri 2002–2004.
Marraskuussa 2014 Potočnik aloitti YK:n ympäristöohjelman (UNEP) International Resource Panelin (IRP) toisena puheenjohtajana.
Komin lippu

Komin lippu on Venäjän federaatioon kuuluvan Komin tasavallan lippu. Komin sosialistinen neuvostotasavalta otti lipun käyttöönsä 27. marraskuuta 1991, ja nykyinen Komin tasavalta puolestaan otti sen virallisesti käyttöönsä 6. kesäkuuta 1994. Lipun suhde päivitettiin 1:2:sta muotoon 2:3 17. joulukuuta 1997.
Muoto ja värit.
Lipun leveyden ja pituuden suhde on 2:3 (27. marraskuuta 1991 – 17. joulukuuta 1997 suhde oli 1:2). Lippu muodostuu kolmesta vaakaraidasta, jotka ovat ylhäältä alas sininen, vihreä ja valkoinen.
Lipun värit kuvaavat Komin luonnon omaperäisyyttä. Sininen tarkoittaa pohjoisen taivaan komeutta ja avaruutta. Vihreä on luonnon ja runsauden väri ja kuvaa maaperän rikkauksia ja taigaa. Valkoinen on lumen väri ja viittaa pohjoisen luonnon puhtauteen, yksinkertaisuuteen ja ankaruuteen sekä siihen, että Komi kuuluu pohjoisten maiden joukkoon. Toisen tulkinnan mukaan valkoinen viittaa Komissa elävien kansojen ja heidän kulttuuriensa tasa-arvoon ja yhtenäisyyteen. Huomattava on myös Komin lipun ja Viron lipun samankaltaisuus.
Shericka Williams

Shericka Williams (s. 17. syyskuuta 1985) on jamaikalainen pikajuoksija.
Williams osallistui ensimmäisiin arvokisoihinsa Helsingin MM-kisoissa 2005, joissa hän karsiutui henkilökohtaisessa 400 metrin juoksussa välierissä. 4 × 400 metrin viestijuoksussa hän oli mukana Jamaikan joukkueessa, joka voitti kisoissa MM-hopeaa. Williams sijoittui Kansainyhteisön kisoissa 2006 400 metrillä viidenneksi. Kauden lopussa hän juoksi 400 metrillä kolmanneksi ajalla 50,44.
Osakan MM-kisoissa 2007 hän karsiutui 400 metrin välierissä ja sijoittui pitkässä viestissä hopealle. Ensimmäisen henkilökohtaisen arvokisamitalinsa Williams voitti Pekingin olympialaisissa 2008. Hän ohitti viimeisillä metreillä hyvän loppuvetonsa ansiosta 400 metrin juoksua melkein loppuun asti johtaneen Sanya Richardsin, joka hyytyi lopussa pronssille, kun sekä Williams että kultaa voittanut Christine Ohuruogu olivat lopussa parempia. Pitkässä viestissä hän sijoittui kolmanneksi.
Berliinin MM-kisoissa 2009 Williams saavutti 400 metrillä hopeaa ennätyksellään 49,32. 4 × 400 metrin viestissä hän juoksi ankkuriosuuden Jamaikan hopeajoukkueessa. hän oli 400 metrillä kolmas. Daegun MM-kilpailuissa 2011 hän sijoittui 400 metrillä kuudenneksi ajalla 50,79. Pitkässä viestissä hän juoksi ankkuriosuuden toiseksi sijoittuneessa Jamaikan joukkueessa. Lontoon olympialaisissa 2012 hän juoksi toisen osuuden hopeaa saaneessa Jamaikan 4 × 400 metrin viestijoukkueessa. Glasgow'n Kansainyhteisön kisoissa 2014 hän juoksi alkuerissä Jamaikan pitkän viestin joukkueessa, joka toisella kokoonpanolla voitti loppukilpailun.
Lähde: IAAF
Dimetyylitereftalaatti

Dimetyylitereftalaatti (DMT) on tereftaalihapon ja metanolin esteri, jota käytetään polyestereiden valmistuksessa. Se on orgaaninen yhdiste ja ftalaatti, joka on huoneenlämmössä (20 °C) olomuodoltaan kiinteää, valkoisia hiutaleita. Sen kemiallinen kaava on C10H10O4 ja rakennekaava C6H4(COOCH3)2. Dimetyylitereftalaatista käytetään myös nimityksiä "dimetyyli-1,4-bentseenidikarboksylaatti" ja "dimetyyli-p-ftalaatti". 
Dimetyylitereftalaatin moolimassa on 194,2 g/mol, sulamispiste 140 °C, kiehumispiste 288 °C,tiheys 1,2 g/cm3, leimahduspiste 153 °C o.c., itsesyttymislämpötila 518 °C ja CAS-numero 120-61-6. Dimetyylitereftalaatti ei liukene veteen.
Dimetyylitereftalaattia valmistetaan happojen katalysoimana metanolin ja tereftaalihapon välisellä reaktiolla. Jos reaktion lähtöaineena käytetään ksyleeniä, välivaiheena metyyli-p-toluaatti. Dimetyylitereftalaattia käytetään polyetyleenitereftalaatin ja muiden polyestereiden valmistukseen.
1 000 metrin juoksu

1 000 metrin juoksu on eräs harvinaisista juoksulajeista. Siinä kilpailijat juoksevat juoksurataa ympäri noin kaksi ja puoli kierrosta, riippuen kierroksen pituudesta. Yleisistä juoksulajeista lähinnä 1 000 metriä ovat 800 metrin ja 1 500 metrin juoksu.
Ennätykset.
Miehet.
Lähteet:
1000m.
Lähteet:
Virallisen maailmanennätyksen kehitys.
Miehet.
Lähteet:
Naiset.
Lähteet:
Maailmantilasto.
Miehet.
Alle 2.14 juosseet miehet (tilanne elokuu 2020): 
Naiset.
Alle 2.31 juosseet naiset (tilanne elokuu 2020):
Jukka Toivola (juoksija)

Jukka Olavi Toivola (7. syyskuuta 1949 Liperi – 27. toukokuuta 2011 Pori) oli suomalainen maratonjuoksija ja kemianopettaja. Toivola edusti urallaan Liperin Taimea, Joensuun Katajaa, Turun Urheiluliittoa, LSD Oulua ja Porin Tarmoa. Koulutukseltaan Toivola oli kemisti ja hän opetti kemiaa Porin ammattiopistossa. Jukka Toivolan poika Pekka Toivola on kansallisen tason kestävyysjuoksija.
Urheilu-ura.
Toivola juoksi ensimmäisen maratoninsa vuonna 1973 aikaan 2.17.26. Toivola osallistui Montrealin olympialaisten maratonille ja sijoittui 27:nneksi. Loukkaantumiset estivät hänen osallistumisen vuoden 1978 Prahan Euroopan mestaruuskilpailuihin ja vuoden 1980 Moskovan olympialaisiin. Vuonna 1979 Toivola voitti ensimmäistä kertaa järjestetyn Tukholman maratonin ja sijoittui toiseksi New Yorkin maratonilla vuonna 1981. Toivola osallistui myös vuoden 1982 Ateenan Euroopan-mestaruuskilpailuihin ja sijoittui viidenneksi.
Toivola piti pitkään hallussaan maratonjuoksun Suomen ennätystä. Suomen Urheiluliiton vahvistama tulos oli 2.11.35, jonka hän juoksi vuonna 1983 New Yorkin maratonilla missä hän sijoittui kymmenenneksi. Janne Holmén alitti Toivolan ajan Rotterdamin maratonilla 2008 juostuaan 2.10.46.
Urallaan Toivola juoksi 61 maratonia. Näistä nopein aika 2.10.52 syntyi vuonna 1981 New Yorkin maratonilla. Tuloksellaan Toivola sijoittui toiseksi, mutta ennätykseksi aikaa ei hyväksytty, koska maratonreitti oli 150 metriä liian lyhyt.
Sairaus ja kuolema.
Vuonna 2007 Toivolalla todettiin liikehermoja rappeuttava ALS-tauti. Toivola kuoli toukokuussa 2011.
Iván Zamorano

Iván Luis Zamorano Zamora (s. 18. tammikuuta 1967 Maipú, Chile) on chileläinen entinen jalkapalloilija, pelipaikaltaan hyökkääjä. Häntä pidetään yleisesti yhtenä Chilen kaikkien aikojen parhaista pelaajista. Zamorano tuli tunnetuksi huikeasta ponnistusvoimastaan ja vahvasta pääpelitaidostaan.
Zamorano edusti urallaan seuratasolla kotimaassaan Cobresalia ja Colo-Coloa, Sveitsissä FC St. Gallenia, Espanjassa Sevillaa ja Real Madridia, Italiassa Internazionalea sekä Meksikossa Américaa. Hän saavutti muun muassa Espanjan-mestaruuden ja Pichichin Espanjan liigan parhaana maalintekijänä Real Madridin riveissä vuonna 1995 sekä UEFA Cupin voiton Interin riveissä vuonna 1998.
Chilen maajoukkueessa Zamorano pelasi vuosina 1987–2001 yhteensä 69 ottelua ja teki niissä 34 maalia. Hän kuului Chilen joukkueeseen vuoden 1998 MM-kisoissa. Zamorano oli myös voittamassa olympiapronssia Chilen riveissä vuoden 2000 kesäolympialaisissa.
Maaliskuussa 2004 Pelé nimesi hänet FIFA 100:aan, eli luetteloon 125 parhaasta elävästä jalkapalloilijasta.
Ižman piiri

Ižman piiri (, ) on kunnallinen itsehallintoalue Komin tasavallassa Venäjällä. Vuonna 1929 perustetun piirin pinta-ala on 18 400 neliökilometriä. Asukkaita on 19 700 henkeä (vuonna 2009).
Ižman piiri sijaitsee Komin tasavallan pohjoisosassa. Koillisessa se rajoittuu Usinskiin, idässä Petšoran piiriin, etelässä Sosnogorskin piiriin ja Uhtaan sekä lännessä Ust-Tsilman piiriin. Piirin kautta virtaa Petšora ja sen sivujoki Ižma.
Piiriin kuuluu 10 maalaiskuntaa: Brykalansk, Ižma, Keltšijur, Kipijevo, Krasnobor, Mohtša, Njašabož, Sisjabsk, Štšeljajur ja Tom. Hallinnollinen keskus on Ižman kylä, josta on 544 kilometriä tasavallan pääkaupunkiin Syktyvkariin.
Seudun kantaväestöä ovat Ižman komit. Vuoden 2002 väestönlaskennan mukaan 90,4 % piirin asukkaista on komeja, 7,9 % venäläisiä, 0,8 % ukrainalaisia ja 0,2 % valkovenäläisiä.
Tärkein elinkeino on maatalous, joka on erikoistunut perunan viljelyyn sekä maidon ja lihan tuotantoon. Vuonna 2004 aloitettiin öljyn poraus.
Monikansallinen öljy-yhtiö aloitti koeporaukset suojelualueella Ižman piirissä 1990-luvun lopulla. Paikallisen väestön keskuudessa noussut kansanliike ja kansalaisjärjestöt onnistuivat lopettamaan yhtiön toiminnan alueella. Kansalaisliike haastoi yhtiön oikeuteen ja voitti jutun. Lisäksi paikallisen väestön onnistui tehdä öljy-yhtiö Lukoilin kanssa sopimus, jossa yhtiö lupaa osan voitoistaan alueellisen kehityksen tueksi.
Paikallisen väestön keskuudessa kannatusta saaneen kansalaisliikkeen jäseniä valittiin vuoden 2003 vaaleissa paikalliseen hallintoon ja samalla syrjäytettiin aiemmin hallinnut bisneseliitti.
Jacey Harper

Jacey Harper (s. 20. toukokuuta 1980) on trinidadtobagolainen pikajuoksija.
Harper osallistui Edmontonin MM-kisoihin 2001, joissa hän karsiutui 100 metrin juoksun alkuerissä. Hän oli mukana Trinidad ja Tobagon 4 x 100 metrin viestijuoksujoukkueessa, joka sijoittui viestissä kolmanneksi. Myöhemmin joukkue nousi hopealle Yhdysvaltain Tim Montgomeryn doping-käryn ansiosta. Harper karsiutui Helsingin MM-kisoissa 2005 100 metrin toisissa alkuerissä, mutta voitti viestissä jälleen MM-hopeaa. Kansainyhteisön kisoissa 2006 hän karsiutui 100 metrillä välierissä.
Andrae Williams

 
Andrae Williams (s. 12. heinäkuuta 1983) on bahamalainen pikajuoksija.
Williams oli mukana Bahaman viestijoukkueessa, joka sijoittui Ateenan olympialaisissa 2004 4 x 400 metrin viestijuoksussa kuudenneksi. Hän osallistui seuraavana vuonna Helsingin MM-kisoihin, joissa karsiutui 400 metrin juoksun alkuerissä. Viestissä hän oli mukana voittamassa MM-hopeaa. Osakan MM-kilpailuissa 2007 Williams karsiutui 400 metrin juoksun välierissä mutta saavutti jälleen viestijuoksussa hopeaa. Myös Pekingin olympialaisissa 2008 hän oli mukana hopealle juosseessa Bahaman joukkueessa. Kilpailussa voiton vei Yhdysvallat.
Jumalanäidin ennusmerkki

Jumalanäidin ennusmerkki (, ) on yksi vanhimmista ja kuuluisimmista ikonityypeistä. Se tunnetaan myös venäjästä tulevalla nimellä "Znamenie", kreikkalaisilla nimillä "Pangaia" ja "Platytera" (Πλατυτέρα) ja latinasta tulevalla nimellä "orantti".
Ikonissa Jumalanäiti, Neitsyt Maria, on kuvattu seisovana tai puolivartalokuvana rukoilevassa asennossa kädet koholla ja hänen rintansa päälle on valokehään tai ilman sitä kuvattu Jeesus-lapsi.
Ortodoksinen kirkko kunnioittaa ikonia ja Jumalanäidin muistoa vuosittain marraskuun 27. päivänä.
Martin Campbell

Martin Campbell (s. 24. lokakuuta 1943 Hastings, Uusi-Seelanti) on uusiseelantilainen elokuva- ja televisio-ohjaaja.
Campbell ohjasi vuonna 1995 ensi-iltansa saaneen James Bond -elokuvan "007 ja kultainen silmä", joka on Pierce Brosnanin ensiesiintyminen Bondin roolissa. Marraskuussa 2006 ensi-iltansa saaneessa "Casino Royalessa" Campbell ohjasi taas uutta Bond-näyttelijää Daniel Craigia. Campbell on ohjannut myös Zorro-elokuvat "Zorron naamio" (1998) ja "Zorron legenda" (2005), joissa pääosia esittivät Antonio Banderas ja Catherine Zeta-Jones.
Televisiotuotannoista Campbellin tunnetuin teos on BBC:n tuottama vuonna 1985 valmistunut sarja "Pimeyden ytimessä", josta hän sai British Academy Television Award -palkinnon parhaasta ohjauksesta.
Phil Laak

Philip Courtney ”Unabomber” Laak (s. 8. syyskuuta 1972 Dublin) on irlantilais-yhdysvaltalainen pokeriammattilainen. Nykyään hän asuu Los Angelesissa, Kaliforniassa.
Laak voitti World Poker Tourin kutsukilpailun helmikuussa 2004. Tämän lisäksi hän on ollut finaalipöydässä kahdesti (toisen tuotantokauden Battle of Champions ja 2005 Five Diamond World Poker Classic). Vuonna 2005 World Series of Pokerissa (WSOP) hän sijoittui toiseksi $2,500 Pot limit Hold ’em -kilpailussa Johnny Chanin jälkeen.
Laak on pelannut television pokeriohjelmissa "High Stakes Poker" ja "Poker After Dark". Hän seurustelee WSOP-rannekkeen voittaneen näyttelijän Jennifer Tillyn kanssa. Lempinimensä Laak on saanut siitä, että muistuttaa käyttämässään hupparissa Theodore ”Unabomber” Kaczynskia.
Toukokuussa 2023 Laakin turnausansiot ylittivät 3,8 miljoonaa dollaria.
Yhdessä ystävänsä, pokeriammattilaisen Antonio Esfandiarin kanssa Laak esiintyy televisiosarjassa "I Bet You", jossa kaksikko lyö vetoa keskenään erilaisista haasteista.
Kullervo Jylhä

Esko Kullervo Jylhä (16. huhtikuuta 1931 – 15. helmikuuta 1998) oli 1940–1990-luvuilla vaikuttanut kauhavalainen tunnettu tanssimuusikko sekä harmonikansoittaja. Kullervo Jylhä on muusikko Tapani Kankaan isoisä.
Kullervo Jylhän Tangoyhtye oli aikoinaan yksi kotimaisen tanssimusiikin huippunimiä joka kiersi Pohjanmaan tanssilavoja ahkerasti 1950-70 -luvuilla. Tanssiyleisö äänesti yhtyeen maakunnan suosituimmaksi kuusi kertaa Kauhajoen Kasinolla.
Orkesterin jäsenet olivat
- Kullervo Jylhä, harmonikka
- Esko Alanen, laulu ja basso
- Urho Innanen, saksofoni
- Osmo Ylitalo, kitara
- Juhani Kankaanpää, rummut
Innasen jäätyä eläkkeelle hänen poikansa Reijo Innanen astui riveihin urkuriksi. Reijo siirtyi myöhemmin ravitsemusliikealalle, ja veti tamperelaista Paapan Kapakkaa, jonka yhtyessä hän soittaa edelleen.
BOSS

BOSS on japanilainen kitaralle ja bassokitaralle efektilaitteita valmistava, Roland Corporationiin kuuluva yhtiö. Tunnetuimpia yhtiön tuotteita ovat eriväriset, mutta ulkomuodoltaan lähes identtiset pedaalit eri tarkoituksia kuten säröä, flangeria tai chorusta varten. BOSS tekee myös usean tyyppisiä multiefektilaitteita joissa on valmiina erilaisia esiasetuksia, esimerkiksi särömallinnuksia ja Wah-wah -pedaali, jota voi vaihtoehtoisesti käyttää muiden efektien ohjaamiseen. Lisäksi ne tarjoavat muistipaikkoja omien asetuksien tallentamiseen.
Historia.
Roland-yhtiö päätti aloittaa kitaroille omistetun tytäryhtiön 1970-luvun alkupuolella, annettiin sille nimeksi "MEG" "(Musical Engineering Group)". Myöhemmin yhtiö kuitenkin vaihtoi nimen enemmän asennetta omaavaan "BOSSiin". 
Ensimmäinen BOSS-tuote, eräänlainen etuvahvistin "B-100 The BOSS", julkaistiin vuonna 1974. BOSS-yhtiötä ei kuitenkaan ollut tällöin vielä perustettu, joten tuote kantoi vielä Rolandin nimeä. 
BOSSin ensimmäinen varsinainen efektipedaali, "CE-1 Chorus Ensemble" tuli markkinoille vuonna 1976, ja sai heti jonkinlaista suosiota ammattimuusikkopiireissä. Myöhemmin, seuraavien kahdenkymmenen vuoden aikana julkaistut lukuisat särö-, ja efektipedaalit, joista kuuluisimpia muun muassa "DS-1 Distortion", "OD-1 Overdrive", "MT-2 Metal Zone" sekä "AC-1 Acoustic Simulator", ovat taanneet BOSSin laitteille merkittävän ja tunnetun aseman niin harrastelijoiden, kuin ammattilaistenkin käytössä, studiossa ja livenä.
Myös multiefektilaitteet, joista tunnetuimpia ovat "ME"-sarja sekä "GT"-sarja ovat saavuttaneet paljon suosiota. Ensimmäinen multiefektilaite, vuonna 1988 markkinoille tullut "ME-5" saavutti suuren suosion pian julkaisunsa jälkeen kätevyytensä vuoksi, laite sisälsi ison määrän erilaisia efektejä ja särömallinnuksia sekä kitaran viritysmittarin yhdessä jalkiossa.
Tuotteet.
BOSS on julkaissut seuraavanlaisia tuotteita:
Anoraknophobia

Anoraknophobia on Marillionin vuonna 2001 julkaistu, 12. studioalbumi. Yhtye pyysi fanejaan rahoittamaan albumia tilaamalla sen etukäteen jo ennen nauhoituksia. Keino osoittautui toimivaksi ja ennakkotilauksia saatiin yli 12 500. Kaikki ennakkoon tilanneet saivat albumista tupla-CD-version. Niiden, jotka tekivät tilauksensa ennen tiettyä päivämäärää, nimet löytyvät tupla-CD:n mukana tulleesta vihkosesta.
Kappaleet.
Bonus-CD:llä on seuraavat kappaleet: